Toshkentda tadbirkorga arzon benzin olib beramiz deb 1,4 mlrd so‘mini o‘zlashtirgan shaxslar ushlandi

Toshkent shahri Mirzo Ulug‘bek tumanida tadbirkorga Ai-80 markali yonilg‘ini arzon narxlarda olib berishni va’da qilgan shaxslar aniqlandi. Bu haqda Iqtisodiy jinoyatlarga qarshi kurashish departamenti xabar qildi.
Qayd etilishicha, Bosh prokuratura huzuridagi departamentning Mirzo Ulug‘bek tuman bo‘limi tomonidan tadbirkorlik subyektlarining huquqlarini himoya qilish yuzasidan tergovga qadar tekshiruv o‘tkazilgan. Unda fuqaro J.N. va boshqalar “E” MCHJ rahbari N.ning ishonchiga kirib, unga arzon narxlarda Ai-80 markali benzin yonilg‘isini olib berishni va’da qilgani aniqlangan. Ular tadbirkorning 1,4 milliard so‘mini “A.I.” MCHJ hisob raqamiga o‘tkazib olib, firibgarlik yo‘li bilan o‘zlashtirgan.
Holat yuzasidan Jinoyat kodeksining 168-moddasi (firibgarlik) bilan jinoyat ishi qo‘zg‘atilgan. Hozirda tergov harakatlari o‘tkazilmoqda.